Omaheke-inwoners sat vir korrupsie - Crime - Windhoek Express
Monday, February 17th, 2020 10:57:55
26 September 2019 | Crime
Sowat 50 inwoners van die Omahekestreek het Woensdag ’n vreedsame optog gehou om hul misnoë uit te spreek oor bewerings van korrupsie by die streeksraad, selfverryking van beamptes en ’n gebrek aan ontwikkeling in die streek.
Die betogers het vanaf die Epako gemeenskapsaal tot by die Omaheke-streeksraadkantore gestap, waar hulle ’n petisie oorhandig het aan die raadslid van die Okorukambe-kiesafdeling, Raphael Mokaleng, voordat hulle verder gestap het tot by die kantoor van die goewerneur van die Omahekestreek waar dieselfde petisie oorhandig is.
In hul petisie wat deur hul verteenwoordiger Kejamuina Mungendje voorgelees is, het die groep gelas dat die streeksraad antwoorde moet gee oor die N$61 miljoen wat na bewering uit die streek se geldkoffers verdwyn het. Dit volg na ’n 2017-oudit deur die ouditeur-generaal, Junias Kandjeke.
Die groep sê hulle het reeds op 29 Mei vanjaar ’n petisie aan die raad oorhandig, maar dat daar tot op hede geen reaksie ontvang is nie.
“Die verlore miljoene was bestem vir noodsaaklike dienste en vir die ontwikkeling van gemeenskappe in die streek,” aldus die petisie.
Die inwoners het voorts hul misnoë uitgespreek oor beplande gemeenskapsprojekte soos ’n hoenderboerdery en ’n naaldwerkprojek ten goede van die gemeenskap wat na bewering nooit gebeur het nie.
Hulle meen hulle verdien antwoorde aangesien hulle die regmatige en direkte begunstigdes is van staatsfondse wat vir ontwikkeling in die streek bestem was.
Die groep het voorts op die onmiddellike skorsing van die hoofstreekbeampte, Maria Vaendwanawa, aangedring weens beweerde korrupsie sodat ’n onafhanklike ondersoek gelas kan word.
“Ons versoek dat die uitkomste van die ondersoeke aan inwoners van Omaheke deurgegee word en dat die geïmpliseerde individue voor die reg gedaag word,” het hulle gesê.
Met die ontvangs van die petisie, het Mokaleng gesê hy sou dit aan die relevante owerhede stuur.
Die Omaheke-goewerneur Festus Ueitele se sekretaresse Joyce Rukira, het die petisie in ontvangs geneem en gesê sy sou dit aan die goewerneur oorhandig sodra hy weer op kantoor is. – Nampa